In nomine sanctę et individuę Trinitatis. Noverint universi presentes pariter et futuri quod ego Petrus, comes Nivernensis, et Agnes, uxor mea, comitissa, ad petitionem et preces venerabilis dominę matris nostrę Mathildis, comitissę Tornodori, pro Dei amore et pro anniversario suo singulis annis faciendo, dedimus et concessimus ecclesię beatę Marię de Juliaco et sanctimonialibus ibidem Deo servientibus decem libras de redditibus quas in stallis et ventis de Tornodoro singulis annis ad octabas sancti Remigii reddendas in perpetuum assignavimus. Ut autem hec donatio et elemosina pia intentione facta stabilis in perpetuum et illibata permaneat presenti scripto annotari et sigillorum nostrorum munimine fecimus roborari, et ne quis de cetero hujus donationis confirmationem violare aut infringere presumat, dominus M., Lingonensis episcopus, ad petitionem et precum nostrarum instantiam, et de mandato nostro id ipsum manucepit. Et ut idem in posterum firmum observatur, litterarum suarum auctoritate hoc ipsum confirmavit. Hoc modo quod si nos vel aliquis de nostris successoribus predictam elemosinam memoratę ecclesię vel minuere vel non reddere presumpsimus, memoratus episcopus nosmetipsos et terram nostram in episcopatu suo et hujus rei transgressores excommunicationi absque dilatione, ex quo clamor ei innotuerit, supponet. Hujus rei testes sunt Narjotus de Tusciaco; Leteric Balledarz, Milo Bornus, frater ejus, Johannes vicecomes Laigniaci, Aimo d’Iroir, Josbertus de Maisi, Silvester de Crusi, Columbus de Tornodore, Aimo et Euvrardus capellani. Actum anno Verbi incarnati M°C°XC°II°.